text: 汪漸磐，原名洛誦，字石臣，號三餘，浙江杭州府錢塘縣人。生平.原籍休寧縣上溪口人，寄籍浙江錢塘，績學雄文，萬曆四十六年聯捷己未科進士，令廣東高要縣，邑當兩廣之衝，殫力拮据，嚴馭吏，寬治民，六年課第一，擢升工部主事。時魏璫用事，引病去。崇禎初，以禮部主事召，轉山東提學僉事，能振飭士風，主貢試，所拔皆名士。及丙子鄉試，所首拔得雋者二十餘人，以次捷南宮，如傅相星巖、孫相沚亭，皆首擢也。時考天下學臣，績又居第一。尋任東兗道兵備參議，以詿誤罷歸。旋昭雪，降福建布政司經歷，改漳泉道，俱未任。清朝辭薦不起。順治辛丑浮樑賊劫掠，村中被毒，避地武林。是年十一月十一日歿，於杭櫬歸。漸磐究心理學，得力於龍溪，所至正文體，敦士風，群推有回瀾力。娶吳封孺人，合葬江潭后街。著作.著有《尚書四書宗印》、《宋賢事匯》行世。家族.父汪銂，州判，封主事。從兄汪泗論太僕少卿、汪文溪舉人、汪康謠兵備副使、汪淑訓生員、汪湯誥生員，母蘇氏、王氏俱受封。胞兄汪漸鴻，字子儀，同食餼錢塘，文名籍甚時，有海陽雙珠之目。惜未展所蘊，以青衫老，遂世居於武林。子鹹薪、鹹樸、鹹槱。
metadata: erhwenkuo/wikipedia-zhtw
metadata: 汪漸磐
metadata: https://zh.wikipedia.org/wiki?curid=7481523